Man in hof oor liggaamsdele in vrieskasFoto bloot ter illustrasie. (Argieffoto) ŉ 26-jarige man het Maandag in die hof verskyn nadat sy vriendin verskeie liggaamsdele in ŉ vrieskas by sy woonplek ontdek het. Flavio Hlabangwane se vriendin het Saterdag op dié gru-vonds afgekom terwyl hy haar na bewering alleen in sy gehuurde kamer in Protea Glen, Soweto, gelos het. Volgens Phindi Mjonondwane, woordvoerder van die Nasionale Vervolgingsgesag (NVG), het die vriendin om hulp geroep nadat sy die liggaamsdele ontdek het. Hlabangwane is kort daarna in hegtenis geneem. “Die verdagte het Maandag in die Protea-landdroshof op aanklag van moord verskyn,” sê sy. “Hy sal tot 22 November in polisieaanhouding bly om hom kans te gee om vir regsverteenwoordiging by Legal Aid South Africa (LASA) aansoek te doen.” Die liggaamsdele is vermoedelik almal vroulik, maar dit is nog nie duidelik hoeveel slagoffers betrokke is nie. Mjonondwane het aan Maroela Media bevestig dat die liggaamsdele na ŉ forensiese laboratorium gestuur is om geïdentifiseer te word.